和湘竹龙歌为杜彦清
王泽 (Ming)
湘娥古竹生湘水，恨血秋凝泪花紫。玲珑五窍开宫徵，君山老龙精不死。江南十月逢杜清，酒酣为吹孤凤鸣。自言十五住帝京，髣髴犹记钧天声。钧天梦落江汉远，紫塞鸿归漫肠断。相逢不必问艰难，绿发萧萧素霜满。请郎再吹予再听，思入九点苍梧青。素女瑶瑟不敢怨，一夜湘中愁百灵。